‘The Voice’-wenner se broer, skoonsuster doodgeskietArlene en Warren Lucas is Sondagaand in hul huis doodgeskiet. (Foto: Facebook / Arlene Lucas) Craig Lucas, die wenner van The Voice, se broer en skoonsuster, Warren en Arlene Lucas (albei 37), is Sondagaand in hul huis in Proteahoogte in Brackenfell doodgeskiet. ŉ 15-jarige seun is ná afloop van die skietvoorval in hegtenis geneem en sal volgens die polisie Maandag vir evaluering gestuur word. “Die Brackenfell-polisie ondersoek ŉ dubbele moordsaak. Luidens verslae het die polisie met hul aankoms op die toneel twee slagoffers met skietwonde aan hul liggame gevind. Hulle is deur paramedici op die toneel dood verklaar. “ŉ 15-jarige verdagte is in hegtenis geneem en sal vandag [Maandag] geëvalueer word,” het sers. Wesley Twigg, polisiewoordvoerder, Maandag aan Maroela Media gesê. Die polisie het nie bevestig of die seun aan die egpaar bekend of verwant is nie. Warren Lucas se broer, Craig, was die wenner van The Voice. (Foto: Facebook) Bridgette Brukman het in ŉ inskrywing op Facebook aangedui dat sy as familiewoordvoerder optree. “Die familie het ŉ reusetragedie en verlies beleef. In dié stadium vra hulle dat hul privaatheid gerespekteer word terwyl hulle die dood van Warren en Arlene verwerk,” lui die inskrywing. Maroela Media het ŉ navraag aan die familie se regsverteenwoordiger gestuur en wag tans op terugvoer. Ene Diana Brink het op Facebook gesê dat die egpaar gemis sal word. “Dit is net so hartseer. Nooit gedink ek sal hierdie woorde moet skryf nie … Rus in vrede, Warren en Arlene. Die mees bewonderenswaardige ding van julle twee was die liefde en respek wat julle vir mekaar gehad het en julle liefde vir jul kinders … en karre en fietse … Rus goed, Warren en Arlene, julle sal baie gemis word.”